  Виталий Пронин Гуртоос ас адямиоссы понна куаразэс уг жаляло - кинюртэмъёсын та кузьда факс вуиз С. Викуловалэн дурбасьтӥсьёсызлэсь.Кытын тупаса уло? Кылем ар пумын ялэм «Гурт адями-2016» конкурсамы гуртоос туж мыло-кыдо пыриськизы. Быдэс толэзь соос, телефонмы пӧсятозь, жингыръязы, электрон почтамес гожтэтъёсын тырмытылӥзы. Табере ми дась вераны, кин луиз устоез кивалтӥсь, выжыоссэ утись но ӟеч сюлэм. «Устоез кивалтӥсь» номинациын вожвылъяськиз 2 мурт гинэ: Ува ёросысь Узей-Тукля гуртысь ужбергатӥсь Александр Штумф но Сьӧлта ёросысь Кильмезь муниципал кылдытэтлэн йырыз Олег Пчельников. Узей-тукляос гуртозы понна трос сюлмаськизы ке но, Олег Викторовичлэн куара сётӥсьёсыз проворгес вылӥллям. Солэн гурт поселениысьтыз Зямайын, Югдонын, Лудӟи-Жикъяын улӥсьёс, кивалтӥсьсы понна дурбасьтыса, гожтэтъёс ысъязы. Озьы «Устоез кивалтӥсь» номинациын, 370 куара люкаса, вормиз Олег Пчельников.«Выжыоссэ утись» ним утон понна зол вожвылъяськизы Пичи Пурга ёросысь Улын Юри гуртлэн старостаез Яков Петров но Алнаш ёросысь гожъяськись Любовь Ганькова. Та адямиос понна дурбасьтӥсьёслэсь маза ӧй вал - соослэн минутлы быдэ жингыръямысьтызы, телефонмы ӟырдалляз, электрон почтамы гожтэтъёсынызы тымиськылӥз. Куара сётон толэзь ӵоже Яков Петровлэн но Любовь Ганьковалэн огмындагес куараоссы вал. Зэм, пургаос ӵемгес жингыръязы, со понна алнашъёс кинюртэмъёсын гожтэтъёс ысъязы! Берпуметӥ нуналозь шугъяськимы вераны, кин вормоз. Но Любовь Леонидовналэн дурбасьтӥсьёсыз шаплыгес вылӥллям - телефон пыр, гожтэтъёсын вуэм, Интернетын сётэм куараосты ватсаса, тодмо луиз: Любовь Ганькова люказ 1 сюрс 959 куара! Гуртоосты конкурсэ пыриськыны љутказы «Алнаш колхозник» ёрос газетын ужасьёс. Я. Петров алнашъёслэсь ог 300 куаралы кылиз.Но тужгес пӧсь вожвылъяськон пуромиз «Ӟеч сюлэм» номинациын ӵектэм муртъёс пӧлын. Гуртоос, ас пал адямизы понна дурбасьтыса, 100-лэсь ятыр муртлэн кинюртэмъёсыныз гожтэтъёс ысъязы, дугдылытэк жингыръязы. «Улэп» кинюртэмъёсты гинэ лыдъясалмы ке, вормысал Пичи Пурга ёросысь Светлана Викулова - со понна 684 мурт гожтӥськем! Ӧжытгес - 508 кинюртэм - вуиз Шарканысь Николай Вахрушев понна, но шарканъёс шаплы вылӥллям Интернетын - со пыр 335 адями куара сётӥз. озьы, оглом 1 сюрс 24 куара люкаса, вормиз Шаркан ёросысь Карсашур школаысь физкультураен дышетӥсь Николай Вахрушев. Ӟеч сюлэмо воргорон понна дурбасьтӥзы дышетӥсьёс, соин визьнодам нылпиос, бускель гуртъёсын улӥсьёс.Но вылӥ пусъем муртъёс вормисе ӧй потысалзы, соос понна сюлмаськись, гуртооссэс куара сётонэ пыриськыны ӝуткась адямиос ӧй луысалзы ке. Соин нимысьтыз пусъеммы потэ Кияса ёросысь Вуж Салья гуртысь азьветлӥсез Марина Моряковаез. Та мыло-кыдо кышномурт котькуд вожвылъяськонамы пыриське, таяз радэ но со вал нырысетӥез, кин та конкурсамы гуртысьтызы адӟем карымон кышномуртэз ӵектӥз.Гуртоосты куара сётыны зол ӝутказ Пичи Пурга ёросысь Пичи Бӧдья гуртысь Александра Бочкарёва но. Берпуметӥ нуналаз, со сюлмаськемен, дорамы тужгес кузь - 6 бамъем - кинюртэмъёсын гожтэт вуиз. Пичи Пурга ёросысь Улын Юри гуртысь староста Яков Петров Нина Шутовалэн сюлмаськемезъя ог 1 сюрс 600 куара люканы быгатӥз. Вожвылъяськонэ туж мыло-кыдо пыриськизы Кияса ёросысь Калашур гуртысь кибашлы Евгения Анисимова понна дурбасьтӥсьёс но: куаразы сюрс котыр люкаськиз. Огкылын вераса, ми эшшо одӥг пол валам: удмурт гуртъёсын быгато тупаса улыны, ог-огзэс дунъяны.Конкурсэз ялыкумы, ивортӥм вал, вормисьёсты редакция, гуртазы потаса,  ӟечкылалоз шуыса, но туннэ йылпумъян лэсьтыкумы, валтӥсь редактормы Зинаида Рябинина шуиз: гуртоослэсь ужрадамы сокем мыло-кыдо пыриськемзэс лыдэ басьтыса, ваньзэс городэ ӧтём, нимысьтыз данъян ужрад ортчытом.Озьыен, возьмалэ  ивортонмес!Ангелина Снигирёва Теги: гуртадями гуртын удмуртдунне  